**Informatīvais ziņojums**

**“Par pašvaldību aizņēmuma limita palielināšanu Covid-19 ekonomisko seku mazināšanai”**

**Situācijas raksturojums.**

Ņemot vērā visā valsts teritorijā izsludinātās ārkārtējās situācijas (Ministru kabineta 2020.gada 12. marta rīkojums Nr.103 “Par ārkārtējās situācijas izsludināšanu”) attīstību, kā arī ar to saistīto prognozējamo iespaidu uz valsts ekonomiku, ir nepieciešama operatīva rīcība valsts ekonomiskās situācijas uzlabošanai ārkārtas apstākļos.

Būtiska nozīme valsts ekonomiskās izaugsmes atjaunošanā ir Eiropas Savienības fondu un pārējās ārvalstu finanšu palīdzības līdzfinansēto projektu (turpmāk – ES un ārvalstu projekti) operatīvai īstenošanai.

Saskaņā ar likuma “Par vidēja termiņa budžeta ietvaru 2020., 2021. un 2022. gadam” 16.pantu ikgadējais pašvaldību kopējais aizņēmumu pieļaujamais palielinājums vidējā termiņā 2020., 2021. un 2022.gadam ir noteikts 118 milj. euro. Atbilstoši likuma “Par valsts budžetu 2020.gadam” (turpmāk – Likums) 13.panta noteiktajiem nosacījumiem, ES un ārvalstu projektiem tiek nodrošināti aizņēmumi  attiecināmo izmaksu apjomā.

Savukārt atbilstoši likuma "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" 25. pantam Ministru kabinetam ir tiesības palielināt likumā "Par valsts budžetu 2020. gadam" noteikto valsts budžeta aizdevumu kopējo palielinājumu.

Lai mazinātu Covid-19 ekonomiskās sekas unnodrošinātu valsts ekonomisko izaugsmi, kā risinājumu 2020.gadā noteikt, ka augstas gatavības pašvaldību īstenotos ES un ārvalstu projektos ar īpašu tautsaimniecības nozīmi ar atbildīgās iestādes saskaņojumu var pārskatīt projekta attiecināmo un neattiecināmo izmaksu plānojumu, palielinot attiecināmo izmaksu apmēru, vienlaikus nepalielinot ES un pārējās ārvalstu finanšu palīdzības finansējumu. Ja atbildīgā iestāde, izvērtējot pašvaldības īstenotā projekta atbilstību tautsaimniecības attīstības interesēm, konstatē, ka projekts ir augstas gatavības un tā pabeigšanai un noteiktā mērķa sasniegšanai nepieciešams palielināt projektu attiecināmo izmaksu apmēru, pārskatot projekta attiecināmo un neattiecināmo izmaksu sadalījumu, tad tā sniedz savu atzinumu sadarbības iestādei attiecīgu grozījumu veikšanai Vienošanās/Līgumā par projekta īstenošanu. Šī mērķa sasniegšanai, ja nepieciešams konkrētā gadījumā, atbildīgā iestāde nodrošina normatīvo aktu grozījumus un citas darbības. Vienlaikus pirms grozījumu veikšanas Vienošanās/Līgumā ir nepieciešams arī Vides aizsardzības un reģionālas attīstības ministrijas pozitīvs atzinums par šī projekta atbilstību administratīvi teritoriālajai reformai un ilgtspējīgai novada attīstībai.

Šāds risinājums ziņojumā ir skaidrots, izmantojot Kohēzijas politikas ES fondu terminoloģiju, bet šis princips ir piemērojams pēc būtības attiecībā uz visiem ES un ārvalstu projektiem. Turpmāk priekšlikumā, t.sk. citas ārvalstu finanšu palīdzības projektu gadījumā ar sadarbības iestādi tiek saprasts līgumslēdzējs par projekta īstenošanu un ar atbildīgo iestādi – atbildīgais nozares politikas veidotājs.

Līdz ar to 2020.gadā netiek attiecināti līdzšinējie nosacījumi, ka ES projekta attiecināmo izmaksu palielināšana iespējama tikai gadījumā, kad atbildīgā iestāde iesniedz Finanšu ministrijai un Centrālai finanšu un līgumu aģentūrai konkrētu priekšlikumu negatīvās fiskālās ietekmes neitralizēšanai, kas samazina attiecināmās izmaksas līdzīgā apmērā citā tās pārraudzībā esošā pašvaldības īstenotā ES projektā.

Minētais risinājums nodrošinās pašvaldībām iespēju saņemt papildu aizņēmumus ES un ārvalstu projektiem, nodrošinot projekta mērķa sasniegšanu un finanšu resursus projekta pabeigšanai, vienlaikus nodrošinot, ka tiek ievēroti Likumā noteiktie aizņemšanās nosacījumi.

Tā kā ES un ārvalstu projektu īstenošana var būt arī vidējā termiņā, tad aizdevumu nodrošināšanai ir jāņem vērā 2021. un 2022.gadam noteiktais ikgadējais pašvaldību aizņēmumu kopējais palielinājums. Finanšu ministrija, gatavojot likumprojektu “Par valsts budžetu 2021.gadam” un likumprojektu “Par vidēja termiņa budžeta ietvaru 2021., 2022. un 2023.gadam”, izvērtēs nepieciešamo aizņēmuma apmēru uzsākto ES un ārvalstu projektu pabeigšanai.

Vienlaikus, lai pabeigtu valstiski nozīmīgu investīciju projektu “Mežaparka Lielās estrādes rekonstrukcija”, nepieciešams vidējā termiņa aizdevums līdz 23 milj. euro, tajā skaitā 2020.gadā 8 milj. euro, 2021.gadā 14 milj. euro, 2022.gadā 1 milj. euro, kas arī ir nozīmīgas investīcijas valsts ekonomiskās izaugsmes atjaunošanā. Nepieciešamo aizdevuma summu 2020.gadam iespējams nodrošināt, palielinot pašvaldību aizņēmumu kopējo limitu. Savukārt 2021. un 2022.gadam nepieciešamo aizdevuma summu Finanšu ministrija rezervēs noteiktā ikgadējā pašvaldību aizņēmumu kopējā palielinājuma ietvaros un sagatavos attiecīgus priekšlikumus likumprojekta “Par valsts budžetu 2021.gadam” un likumprojekta “Par vidēja termiņa budžeta ietvaru 2021., 2022. un 2023. gadam” izstrādes procesā, ņemot vērā Kultūras ministrijas informatīvajā ziņojumā par Mežaparka Lielās estrādes rekonstrukciju sniegto informāciju.

Lai 2020.gadā nodrošinātu minēto aizdevumu pieejamību, atbilstoši likuma "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" 25. pantam nepieciešams palielināt likuma "Par valsts budžetu 2020. gadam" 13. pantā noteikto pašvaldību aizņēmumu kopējo palielinājumu par 150 milj. euro, veicot atbilstošas izmaiņas Finanšu ministrijas budžeta programmā 42.00.00 "Valsts budžeta aizdevumi un to atmaksāšana". Minētos valsts aizdevumus ir paredzēts novirzīt vienreizējiem izdevumiem.

Valsts aizdevumu izsniegšanai pašvaldībām plānotā palielinājuma apmērā tiks izmantota Valsts kases kontos pieejamo finanšu resursu rezerve Covid-19 uzliesmojums seku mazināšanai, kā arī izvērtētas iespējas izmantot pieejamos aizņēmumus no starptautiskajām finanšu institūcijām, t.sk.  Ziemeļu investīciju bankas.

**Piedāvātais risinājums.**

1. Atbilstoši likuma "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" 25. pantam atļaut finanšu ministram palielināt likuma "Par valsts budžetu 2020. gadam" 13. pantā noteikto pašvaldību aizņēmumu kopējo palielinājumu par 150  milj. euro, veicot atbilstošas izmaiņas Finanšu ministrijas budžeta programmā 42.00.00 "Valsts budžeta aizdevumi un to atmaksāšana", lai 2020.gadā nodrošinātu aizdevumu pieejamību pašvaldībām ES projektu un valstiski nozīmīga investīciju projekta "Mežaparka Lielās estrādes rekonstrukcija" īstenošanai.
2. Sadarbības iestāde /līgumslēdzējs par projekta īstenošanu ES un ārvalstu projektu īstenošanai atbilstoši noteiktam mērķim var palielināt pašvaldības īstenota projekta attiecināmās izmaksas, pārskatot projekta attiecināmo un neattiecināmo izmaksu sadalījumu, ja sniegts atbildīgās iestādes/atbildīgā nozares politikas veidotāja atzinums par projekta augstu gatavību un īpašu tautsaimniecības nozīmi un Vides aizsardzības un reģionālas attīstības ministrijas pozitīvs atzinums par projekta atbilstību administratīvi teritoriālajai reformai un ilgtspējīgai novada attīstībai.

Finanšu ministrs J.Reirs

Tisenkopfa 67095467

baiba.tisenkopfa@fm.gov.lv